SET ปิดลบ 18 จุด วิตก “เดลต้า” ระบาด – ราคาน้ำมันร่วงกดดัน
SET ปิดวันนี้ที่ระดับ 1,556.01 จุด ลดลง 18.36 จุด (-1.17) จากความเสี่ยงโควิดสายพันธุ์เดลต้าระบาดหนักในหลายประเทศ ส่วนบ้านเราเจอแรงกดดันจากล็อกดาวน์เข้มขึ้นหลังผู้ติดเชื้อพุ่งทำนิวไฮ นอกจากนี้ราคาน้ำมันยังกดดันหลังกลุ่มโอเปกพลัสมีมติปรับเพิ่มกำลังผลิต พรุ่งนี้คาดตลาดฯแกว่งไซด์เวย์ ให้แนวรับ 1,530-1,540 แนวต้าน 1,565-1,570 จุด
19 ก.ค. 2564

นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน กล่าวว่า ตลาดหุ้นไทยวันนี้แกว่ง Sideway Down ปรับลงมากกว่าตลาดหุ้นภูมิภาคเอเชียติดลบราว 0.7-0.8% จากความเสี่ยงการแพร่ระบาดไวรัสโควิด-19 ในสายพันธุ์เดลต้าที่แพร่ระบาดรุนแรงในหลายประเทศ ส่วนบ้านเราเจอแรงกดดันยกระดับล็อกดาวน์เข้มขึ้นสกัดการแพร่ระบาด หลังจากจำนวนผู้ติดเชื้อโควิด-19 ทำจุดสูงสุดใหม่ ซึ่งต้องติดตามว่าจะพุ่งทำจุด Peak เมื่อใด
นอกจากนี้ ราคาน้ำมันกดดันตลาดหลังจากกลุ่มประเทศผู้ส่งออกน้ำมันและชาติพันธมิตร (โอเปกพลัส) มีมติปรับเพิ่มกำลังการผลิตน้ำมันรวม 2 ล้านบาร์เรล/วัน โดยให้ทยอยปรับเพิ่มเฉลี่ยเดือนละ 400,000 บาร์เรล/วันตั้งแต่เดือน ส.ค.ไปจนถึงเดือน ธ.ค.64
อย่างไรก็ตาม แนะนำติดตามการทยอยประกาศผลประกอบการของกลุ่มแบงก์ และจำนวนผู้ติดเชื้อโควิด-19 ในประเทศจะเป็นอย่างไร หากชะลอลงก็มีโอกาสที่ตลาดฯจะรีบาวด์ขึ้นมาได้ รวมถึงการประชุมธนาคารกลางยุโรป (ECB) ที่จะมีขึ้นในวันที่ 22 ก.ค.นี้
แนวโน้มการลงทุนในวันพรุ่งนี้ (20 ก.ค.) นายกรภัทร กล่าวว่า ตลาดฯคงจะแกว่งไซด์เวย์ โดยมีแนวรับ 1,530-1,540 จุด ส่วนแนวต้าน 1,565-1,570 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
GUNKUL มูลค่าการซื้อขาย 2,938.16 ล้านบาท ปิดที่ 5.00 บาท เพิ่มขึ้น 0.16 บาท
GPSC มูลค่าการซื้อขาย 2,553.01 ล้านบาท ปิดที่ 80.25 บาท เพิ่มขึ้น1.00 บาท
PTT มูลค่าการซื้อขาย 2,480.34 ล้านบาท ปิดที่ 36.50 บาท ลดลง 1.00 บาท
BANPU มูลค่าการซื้อขาย 1,972.73 ล้านบาท ปิดที่ 14.30 บาท เพิ่มขึ้น 0.30 บาท
AOT มูลค่าการซื้อขาย 1,546.89 ล้านบาท ปิดที่ 59.75 บาท ลดลง 0.75 บาท